Ma pleit onskuldig ná dood van kinders in NZDie Dickason-gesin. (Foto: Graham Dickason, Facebook) Die Suid-Afrikaanse ma wat teregstaan vir die moord op haar drie jong dogtertjies in Nieu-Seeland het Vrydag onskuldig gepleit op die aanklagte teen haar. Lauren Dickason sou net na 09:00 (NZ tyd) in die hooggeregshof in Timaru verskyn het, maar is weens haar psigiatriese toestand van die verrigtinge verskoon. Die 40-jarige ma word steeds in die psigiatriese eenheid van die Hillmorton-hospitaal in Christchurch aangehou, berig NZ Herald. Sy is verlede maand in dié hospitaal opgeneem nadat sy vermoedelik haar dogters Liané (6) en die tweejarige tweeling, Maya en Karla, vermoor het. Sy sal na verwagting hier aangehou word – in plaas van ŉ plaaslike gevangenis – totdat haar toestand verbeter of haar verhoor in Maart volgende jaar begin. Plaaslike media en familie van die vermoorde kinders kon virtueel by die hofverrigtinge inskakel. Dickason het ná afloop van die verhoor ŉ dokument van haar onskuld onderteken wat aan haar regsverteenwoordiger oorhandig is. Stuff.co.nz, ŉ digitale nuusplatform in Nieu-Seeland, berig dat Dickason se verdediging en die staat albei onafhanklike psigiatriese verslae oor haar toestand aan die hof sal voorlê voordat haar saak op 17 Desember hersien word. Dickason sou vroeër vandeesmaand ŉ gesondheidsassessering ondergaan het, maar die hof het die tydperk vir dié evaluering verleng. Luidens berigte is ŉ aantal hofbevele steeds van krag, insluitend een wat die publikasie van besonderhede oor die saak verbied. Die Dickason-egpaar het sowat ŉ week voor die moorde uit Suid-Afrika saam met hulle kinders in Timaru aangekom en was aanvanklik in kwarantyn in Nieu-Seeland. Graham Dickason het vroeër gesê hy het reeds sy vrou vergewe en het mense gevra om vir haar te bid. Ná afloop van die dogtertjies se dood is herdenkingsdienste in Timaru sowel as in Suid-Afrika gehou.